Predkladacia správa

Návrh Nariadenia vlády Slovenskej republiky o prístupe na trh služieb na vybavenie cestujúcich a nákladu a pozemnej obsluhy lietadiel sa predkladá na základe uznesenia vlády SR č. 685 zo 7. septembra 2005 a uznesenia vlády SR č. 86 z 2. februára 2005 a podľa § 2 ods. 1 písm. j) zákona č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

Uvedenú problematiku z vecného hľadiska zatiaľ v Slovenskej republike nebolo potrebné riešiť, vzhľadom nato, že limit objemu leteckej dopravy cestujúcich a nákladu ustanovený smernicou Rady 96/67/ES z 15. októbra 1996 nebol doteraz na slovenských letiskách dosiahnutý. Vzhľadom na predpokladaný nárast objemu leteckej dopravy je dnes potrebné prebrať ustanovenia tejto smernice do právneho poriadku Slovenskej republiky. Účelom návrhu je vytvoriť právne podmienky pre umožnenie voľného prístupu na trh služieb pozemnej obsluhy na letiskách SR po dosiahnutí limitov v objeme leteckej dopravy. 

Týmto návrhom nariadenia sa do právneho poriadku SR transponuje  smernica Rady 96/67/ES o prístupe k trhu služieb pozemnej obsluhy na letiskách spoločenstva (ÚV ES L 272, 25.10.1996). Návrh nariadenia vlády SR tým upravuje podrobnosti o prístupe na trh služieb na vybavenie cestujúcich a nákladu a pozemnej obsluhy lietadiel a preberá jednotnú kategorizáciu služieb v danej oblasti.

Návrh nariadenia vlády Slovenskej republiky nemá dopad na štátny rozpočet, rozpočty obcí a rozpočty vyšších územných celkov, teda nebude mať finančný a ekonomický dopad,  ani environmentálny dopad a bude mať pozitívny vplyv na zamestnanosť a podnikateľské prostredie. Z tohoto dôvodu doložka finančných, ekonomických, environmentálnych vplyvov a vplyvov na zamestnanosť nebola vypracovaná. 
	
	Sprístupňovanie materiálu: nie je dôvod nesprístupnenia návrhu nariadenia vlády.

	Na rokovanie vlády je predkladané nové znenie materiálu, v ktorom sú zapracované pripomienky z prerokovania v Legislatívnej rade vlády Slovenskej republiky, ktoré sa uskutočnilo dňa 6.12.2005.